Aholining ehtiyojmand qatlamlariga hududlarda kompleks ijtimoiy va reabilitatsiya xizmatlarini koʻrsatish tizimini yoʻlga qoʻyish chora-tadbirlari toʻgʻrisida
(resolution, 2025-12-18)

Aholi ehtiyojmand qatlamlarining ijtimoiy xizmatlardan foydalanish imkoniyatlarini kengaytirish hamda ularning ijtimoiylashuvini taʼminlash maqsadida qaror qilaman: I. Maqsadlar 1. Quyidagilar ushbu qarorni qabul qilishdan koʻzlangan asosiy maqsadlar etib belgilansin: (a) ijtimoiy himoyaga muhtoj aholi uchun ularni jamiyatga integratsiya qilishga qaratilgan ijtimoiy xizmatlarni joriy etish; (b) cheklovlarsiz va jamiyat bilan uzviy bogʻlangan ijtimoiy xizmat koʻrsatish shakllarini joriy etish orqali internat shaklida xizmat koʻrsatish tizimini noinstitutsionallashtirish jarayonlarini jadallashtirish; (v) aholini ijtimoiy himoya qilishda nodavlat sektorning ulushini oshirish orqali ijtimoiy himoyaga muhtoj shaxslarning ijtimoiy xizmatlardan foydalanish imkoniyatini kengaytirish. II. Hududiy ijtimoiy xizmatlar markazlari faoliyatini yoʻlga qoʻyish 2. 2025-yilda Andijon va Toshkent shaharlarida tajriba tariqasida Hududiy ijtimoiy xizmatlar markazlari (keyingi oʻrinlarda — hududiy markazlar) faoliyati yoʻlga qoʻyilganligi maʼlumot uchun qabul qilinsin. 3. Andijon shahri va Toshkent shahri Shayxontohur tumanida tashkil etilgan hududiy markazlar tajribasi asosida 2026-2027-yillar davomida bosqichma-bosqich 20 ta hududiy markaz faoliyati yoʻlga qoʻyilsin. 4. Belgilansinki: (a) hududiy markazlar Oʻzbekiston Respublikasi Prezidenti huzuridagi Ijtimoiy himoya milliy agentligining (keyingi oʻrinlarda — Ijtimoiy himoya milliy agentligi) Qoraqalpogʻiston Respublikasi, viloyatlar va Toshkent shahri boshqarmalari tizimida davlat muassasasi sifatida tashkil etiladi; (b) hududiy markazlar faoliyati Oʻzbekiston Respublikasi Davlat budjeti va Ijtimoiy himoya davlat jamgʻarmasi mablagʻlari hamda qonunchilikda taqiqlanmagan boshqa manbalar hisobidan moliyalashtiriladi; (v) hududiy markazlar faoliyati uchun zarur shtat birliklari Ijtimoiy himoya milliy agentligi tizimidagi tashkilotlarning maqbullashtiriladigan shtatlari hisobidan shakllantiriladi. Bunda Ijtimoiy himoya milliy agentligi direktoriga Davlat budjetidan Ijtimoiy himoya milliy agentligi faoliyati uchun ajratilgan mablagʻlar hamda Ijtimoiy himoya davlat jamgʻarmasi mablagʻlari hisobidan hududiy markazlar faoliyati uchun zarur shtat birliklarini joriy etish va moliyalashtirish huquqi berilsin. 5. Quyidagilar hududiy markazlar faoliyatining asosiy yoʻnalishlari etib belgilansin: (a) aholining ijtimoiy himoyaga muhtoj toifalari, shu jumladan, nogironligi boʻlgan shaxslar, oʻzgalar parvarishiga muhtoj shaxslar va ogʻir hayotiy vaziyatdagi bolalarga ijtimoiy xizmat va yordamlar koʻrsatilishini tashkil etish; (b) rivojlanishida nuqsoni boʻlgan bolalarni toʻgʻri parvarishlash boʻyicha oila aʼzolari va parvarishlash bilan band boʻlgan boshqa shaxslarning koʻnikmalarini mustahkamlash; (v) ogʻir hayotiy vaziyatdagi bolalarning ijtimoiy moslashuvidagi muammolarni oʻrganish orqali ularning jamiyatga integratsiyasini taʼminlash; (g) psixologik-pedagogik, taʼlim va boshqa ijtimoiy xizmatlarni taqdim etish. 6. Shunday tartib oʻrnatilsinki, unga muvofiq: (a) hududiy markazlar tomonidan ijtimoiy himoyaga muhtoj aholiga reabilitatsiya, abilitatsiya, fizioterapiya va davolash-jismoniy tarbiya, qarab turish va parvarishlash xizmatlari koʻrsatiladi. Bunda mazkur xizmatlar nodavlat tashkilotlarni, shu jumladan, yakka tartibdagi tadbirkorlar hamda oʻzini oʻzi band qilgan shaxslarni jalb etish orqali ham koʻrsatilishi mumkin; (b) qonunchilik hujjatlariga muvofiq ijtimoiy xizmatlardan imtiyozli shartlarda (xizmat xarajatlarini vaucher asosida yoki kompensatsiya shaklida qoplash) foydalanish huquqiga ega shaxslar hududiy markazlar xizmatlaridan “Inson” ijtimoiy xizmatlar markazlarining yoʻllanmasi asosida foydalanadi. Bunda ushbu shaxslarga yoʻllanma “Inson” ijtimoiy xizmatlar markazlari tomonidan eksterritorial tamoyil asosida rasmiylashtirib beriladi; (v) hududiy markazlarning xizmatlaridan foydalanish bilan bogʻliq barcha tartib-taomillar Ijtimoiy himoya milliy agentligining axborot tizimlari orqali toʻliq elektron shaklda amalga oshiriladi. 7. Quyidagilar: (a) Hududiy ijtimoiy xizmatlar markazlarining namunaviy tuzilmasi 1-ilovaga muvofiq; (b) Hududiy ijtimoiy xizmatlar markazlarini joylashtirish uchun ajratiladigan vazirlik va idoralar hamda Ijtimoiy himoya milliy agentligi balansidagi yer uchastkalari va bino-inshootlarning roʻyxati 2 va 2a-ilovalarga muvofiq tasdiqlansin. III. Tashkiliy chora-tadbirlar 8. Hududiy markazlarni aholiga ijtimoiy xizmatlarni koʻrsatish uchun zarur bino-inshoot va infratuzilma bilan taʼminlash maqsadida: (a) Davlat aktivlarini boshqarish agentligi bir oy muddatda vazirlik va idoralar bilan birgalikda mazkur qarorga 2-ilovaga muvofiq bino-inshootlarni Ijtimoiy himoya milliy agentligining hududiy boshqarmalariga operativ boshqaruv huquqi asosida ajratsin; (b) Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bir oy muddatda mazkur qarorga 2-ilovaga muvofiq Ijtimoiy himoya milliy agentligi foydalanishida boʻlmagan yer uchastkalarining belgilangan tartibda zaxiraga qaytarilishini va qonunchilik hujjatlariga muvofiq Ijtimoiy himoya milliy agentligining hududiy boʻlinmalariga doimiy foydalanish huquqi asosida ajratilishini taʼminlasin. 9. Belgilansinki: (a) hududiy markazlarni qurish, rekonstruksiya qilish va taʼmirlash bilan bogʻliq xarajatlar Ijtimoiy himoya davlat jamgʻarmasi hamda qonunchilik hujjatlari bilan taqiqlanmagan boshqa mablagʻlar hisobidan amalga oshiriladi; (b) mazkur qarorga 2 va 2a-ilovalarda koʻrsatilgan bino-inshootlarda loyihalash, qurilish, taʼmirlash, rekonstruksiya qilish va jihozlash ishlarini amalga oshirish boʻyicha toʻgʻridan-toʻgʻri shartnomalar tuzishga ruxsat beriladi. 10. Ijtimoiy himoya milliy agentligi: (a) 2026-yil 1-mayga qadar: (i) hududiy markazlar faoliyatini yoʻlga qoʻyish boʻyicha konsepsiya hamda ularning faoliyatiga qoʻyiladigan talablarni; (ii) 2027 — 2029-yillarda hududiy markazlar faoliyatini yoʻlga qoʻyishning maqsadli koʻrsatkichlarini nazarda tutuvchi normativ-huquqiy hujjat loyihasi Hukumatga kiritilishini taʼminlasin; (b) 2026-yil yakuniga qadar Raqamli texnologiyalar vazirligi bilan birgalikda Ijtimoiy himoya davlat jamgʻarmasi mablagʻlari hisobidan hududiy markazlar faoliyatini monitoring qilish, ularga ijtimoiy himoyaga muhtoj aholini yoʻnaltirish uchun elektron yoʻllanmani shakllantirish va boshqa imkoniyatlarni taʼminlovchi axborot modulini ishlab chiqib, “Raqamli hukumat” tizimining idoralararo integratsiyalashuv platformasi orqali vazirlik va idoralarning axborot tizimlari bilan integratsiya qilsin. 11. Iqtisodiyot va moliya vazirligi Ijtimoiy himoya milliy agentligi hamda Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda hududiy markazlar faoliyati yoʻlga qoʻyiladigan bino-inshootlarda qurilish, taʼmirlash, rekonstruksiya qilish va jihozlash ishlarini moliyalashtirish boʻyicha takliflarni kelgusi yillarga moʻljallangan Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturlariga kiritib borsin. IV. Qaror ijrosini tashkil etish, taʼminlash va nazorat 12. Ijtimoiy himoya milliy agentligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 13. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi Prezidentining ijtimoiy himoya boʻyicha maslahatchisi — Ijtimoiy himoya milliy agentligi direktori M.P. Olloyorov belgilansin. 14. Qaror ijrosini nazorat qilish va ijro uchun masʼul tashkilotlar faoliyatini muvofiqlashtirish Oʻzbekiston Respublikasi Bosh vaziri A.N. Aripov zimmasiga yuklansin.